WICE ฉุดไม่อยู่พุ่งกว่า 6% วอลุ่มเด่นรับข่าวดีผู้บริหารย้ำรายได้ปีนี้แตะ 800 ลบ.
WICE ฉุดไม่อยู่พุ่งกว่า 6% วอลุ่มเด่นรับข่าวดีผู้บริหารย้ำรายได้ปีนี้แตะ 800 ลบ. โดย ณ เวลา 10.53 น.อยู่ที่ 3.02 บาท บวก 0.18 บาท หรือ 6.34% มูลค่าการซื้อขาย 154.93 ล้านบาท
10 ก.ย. 2558

ผู้สื่อข่าวรายงานว่า ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 10.53 น.อยู่ที่ 3.02 บาท บวก 0.18 บาท หรือ 6.34% มูลค่าการซื้อขาย 154.93 ล้านบาท  โดยเปิดตลาดที่ 2.84 บาท ต่ำสุดที่ 2.84 บาท สูงสุดที่ 3.04 บาท
ทั้งนี้ ราคาหุ้นมีการปรับตัวขึ้นต่อเนื่องเป็นวันที่ 4 นับตั้งแต่วันที่ 7 ก.ย.58 เป็นต้นมาโดยไต่ระดับจากระดับราคาต่ำสุดที่ 2.64 บาท และปรับตัวขึ้นแตะระดับสูงสุดในวันนี้ที่ราคา 3.04 บาท
โดยวานนี้(9 ก.ย.)นางอารยา คงสุนทร ประธานเจ้าหน้าที่บริหาร WICE เปิดเผยว่า บริษัทเข้าไปเจาะตลาดในกลุ่มประเทศประชาคมเศรษฐกิจอาเซียน(AEC) โดยเข้ารับงานขนส่งสินค้าทางทะเล (Sea Freight) ไปยังประเทศฟิลิปปินส์เป็นประเทศแรก เพื่อขนส่งวัสดุก่อสร้าง จำนวน 500 ตู้คอนเทนเนอร์ คิดเป็นมูลค่าราว 50 ล้านบาท ซึ่งจะเริ่มรับรู้รายได้ในไตรมาส 4/58 ไปจนถึงไตรมาส 4/59  โดยบริษัทยังมองการขยายธุรกิจไปสู่ประเทศอื่น ๆ ใน AEC เพิ่มขึ้น โดยที่ถัดไปน่าจะเป็นประเทศอินโดนีเซีย
ขณะเดียวกัน บริษัทได้มีการทำข้อตกลงร่วมกับพันธมิตรรายใหม่ในประเทศอเมริกา ซึ่งเป็นผู้นำเข้า-ส่งออกสินค้าประเภทอาหาร และมีฐานลูกค้าเป็นจำนวนมาก มองว่าการมีพันธมิตรดังกล่าวเข้ามาทำงานร่วมกันจะส่งผลให้บริษัทมีงานด้านโลจิสติกส์ระหว่างประเทศเพิ่มมากขึ้น และทำให้ปัจจุบันบริการของให้กับลูกค้าในอเมริกาแข็งแกร่งยิ่งขึ้น คาดว่าน่าจะมีลูกค้าเข้ามาใช้บริการจำนวน 1,000 ตู้คอนเทนเนอร์
พร้อมมั่นใจว่ากำไรในปี 58 จะเติบโตกว่าปีก่อนที่มีกำไร 62 ล้านบาท แม้ว่าครึ่งปีแรกจะมีกำไรเพียง 27 ล้านบาท แต่เชื่อว่าครึ่งปีหลังจะเติบโตอย่างก้าวกระโดดจากการรับรู้งานใหม่เข้ามา และการขยายตลาด
ทั้งนี้ บริษัทยังคงเป้าหมายรายได้ปีนี้จะเติบโตได้ 20% หรืออยู่ที่ 800 ล้านบาท จากปีก่อนที่มีรายได้ 670 ล้านบาท โดยจะมีสัดส่วนรายได้มาจากการขนส่งระหว่างประเทศ 80% และรายได้จากงานให้บริการพิธีการศุลกากร และขนส่งในประเทศอีก 20% ขณะที่ในอนาคตบริษัทฯมีแผนที่จะเพิ่มสัดส่วนรายได้จากงานให้บริการจัดการคลังสินค้า คาดว่าจะเพิ่มขึ้นเป็น 30% ซึ่งเบื้องต้นในปี 59 น่าจะมีรายได้จากการบริการจัดการคลังสินค้าเข้ามาไม่ต่ำกว่า 50 ล้านบาท 